L’Eliana celebra el Dia Internacional del Voluntariat amb la presentació del llibre del 2n Concurs Solidari de Contes
10 de desembre de 2024

El 5 de desembre, coincidint amb el Dia Internacional del Voluntariat, l’associació LelianaVol, en col·laboració amb l'Ajuntament, va organitzar un emotiu acte per a presentar el llibre que recull els relats guanyadors del 2n Concurs Solidari de Contes. L’esdeveniment, que es va celebrar a la Casa de la Cultura, va reunir participants, autoritats locals i persones compromeses amb la solidaritat i la cultura.

Durant l’acte, es va destacar la importància del voluntariat i el seu impacte transformador en la societat. L’alcalde de l’Eliana, Salva Torrent, juntament amb els representants de LelianaVol, van posar en valor el treball desinteressat de tantes persones que contribueixen a construir un món més just. “Aquest concurs és molt més que una iniciativa literària; és un homenatge als valors de la solidaritat i els drets humans”, va assenyalar.

El llibre presentat inclou els relats premiats en aquest concurs, que té com a objectiu fomentar la creativitat literària alhora que es dona suport a causes socials. Els menuts autors i autores van rebre els seus diplomes i, posteriorment, van signar exemplars del llibre, que ja es troba disponible per al públic. Els relats presentats aborden temes com la igualtat, la solidaritat i l’ajuda mútua, oferint una mirada reflexiva sobre la importància del voluntariat.

Agraïment al voluntariat

L’esdeveniment també va servir com a punt de trobada per reconéixer la tasca incansable de les persones voluntàries que dediquen el seu temps i energia a causes solidàries. Des de l’Ajuntament de l’Eliana es va fer una crida a continuar treballant junts per impulsar iniciatives que combinen cultura, creativitat i compromís social.